Van Rooyen dalk nou tronk toeGerhard van Rooyen. Foto: Verskaf Gerhard van Rooyen, seun van die pedofiel Gert van Rooyen, gaan van ŉ tronk in Potchefstroom na ŉ tronk in Pretoria gebring word om moontlik te begin tronkstraf uitdien. Kapt. Aafje Botma, woordvoerder van die polisie, het aan Maroela Media gesê die bedrogklag waarop Van Rooyen tereggestaan het, is teruggetrek nadat hy en die klaer ŉ skikking bereik het. Die klag het verband gehou met ŉ voorval waar ŉ vrou van Klerksdorp glo R30 000 in sy rekening inbetaal het vir ŉ motor wat hy wou verkoop, maar wat sy nooit gekry het nie. Botma het gesê Van Rooyen sal nou na Pretoria gebring word. Hy sal hier in aanhouding bly en wag om te hoor of ŉ opgeskorte vonnis wat hy vyf jaar gelede opgelê is, in werking gaan tree. Van Rooyen het in Oktober 2013 in die Pretoriase handelshof ŉ opgeskorte vonnis vir bedrog gekry. Hy het skuld op agt aanklagte van bedrog beken en is tot vyf jaar tronkstraf gevonnis. Dit is in geheel opgeskort op voorwaarde dat hy die R241 800 wat hy verskeie klaers skuld, terugbetaal. Van Rooyen is in Desember in Potchefstroom in hegtenis geneem. Sy eksvrou is ook in hegtenis geneem, maar die aanklagte teen haar is vroeër die jaar teruggetrek. Van Rooyen is ook in Maart 2017 in Gansbaai in die Wes-Kaap in hegtenis geneem. Hy is later op borgtog van R8 000 vrygelaat en beveel om hom elke Woensdag by die Villieria-polisiestasie in Pretoria aan te meld. Van Rooyen het egter toe verdwyn. Die polisie het ŉ geruime tyd na Van Rooyen gesoek in verband met verskeie bedrogsake wat teen hom aanhangig gemaak is.